1Wo'or cwaj quin bij chiwe wach i tz'onom li chwe are xi tak li i wuj. Jun achi, 'utz que'el che we n-ta rixokil. 2Xui-ri, je q'ui quiqui 'an i n-ch'am taj ru' i qui ch'acul, rumal-i, mas 'utz we i achiab chi qui jujunal 'o i quixokil; xak i ixokib chi qui jujunal, 'o i cachijil. 3I achi chu ya rib 'uri che i rixokil pacha usuc'; xak i ixok chu ya rib che rachijil pacha usuc'. 4I ixok, n-rajaw ti u ch'acul, are i rachijil are i rajaw; xak queje i achi, n-rajaw ti u ch'acul ire mísmo, are rajaw i u ch'acul are i rixokil. 5Che queb, miqui 'atij qui rayijbal chiquiwach, xui-ri, mok xqui ch'obo quiqui mayij jubi' che, man cacaj quiqui ya mas quib chu tz'onoxic che i Dios. Ile 'utz, xui-ri, xa 'atal 'ij, n-mas taj. Te'uri, chiqui ya tan chic quib chiquiwach, man mok i itzel co'on chique que macunic. 6I tak in tzij-le chiwe, xa yabal re i nojbal; we 'utz qui na yix, chi 'ana 'uri. N-su' ta xin bij we lic 'o pen qui 'ano. 7'Utz quin bij yin we ta iwonojel yix ix pacha yin chi n-ta wixokil. Xui-ri, i Dios u yom chaka jujunal wach caka ch'ijo; katzij n-xak ta jun caka 'ano. 8I yix chi ituquel, xak yix chi ix ixokib malcanib, quin bij chiwe, 'utz quix q'uiji ituquel pacha yin. 9Xui-ri, we n-quix tiqui ta chu 'atixic u rayijbal i ch'acul, pues 'utz chix c'ulanok. N-'us taj we to' quix c'achir rumal u rayijbal i ch'acul; mas 'utz quix c'uli'ic chuwach ile. 10I yix chi i rikom chic iwib, 'o u chac chi i ixok mu canaj i rachijil. I tzij-i, n-are ta to' in tzij yin, iri lic u bim i Kajwal. 11Xui-ri, we jun ixok xu jach can i rachijil, mu tzucuj chic jun achi. We xi craj tan chic jun rachijil, chiqui chomaj chic quib chiquiwach ru' i rachijil. Xak queje jun achi, mu jach i rixokil. 12'O chic jupaj tzij quin bij chiwe yix chi i rikom chic iwib. I tzij-i chi quin bij na chiwe n-are ti u tzij i Kajwal; are in tzij yin chiwe. Are iri: we jun kachalal 'o rixokil chi nu jachom ta rib pu'ab i Crísto, we i ixok-le n-craj ta cu jach canok, i achi mu jach i rixokil 'uri. 13Xak queje jun ixok we kachalal, we i rachijil n-kachalal taj, we i achi n-craj ta cu jach canok, i ixok mu jach i rachijil 'uri. 14Mu jacho, man i achi-le chi maja cu jach rib che i Crísto, 'o chic u chomal chuwach i Dios rumal i rixokil. Xak queje jun ixok chi maja cu jach rib che i Crísto, 'o chic u chomal chuwach i Dios rumal i rachijil chi re chic i Crísto. Queje ile que'elok, man we n-queje ta ile, xak iwac'al yix xak jun 'uri que'el cu' i cac'al i ne te re i Dios. Xui-ri, i iwac'al yix 'o chic qui chomal chuwach i Dios iwumal yix. 15We 'o jun ixok, chi u yom chic rib pu'ab i Crísto, we i rachijil n-kachalal taj, we craj cu jach i rixokil, chu jacha. Xak queje jun achi, we u yom chic rib pu'ab i Crísto, we i rixokil craj cu jach i achi, chu jacha. Te'uri i jun chi xjach canok, n-ta chic re i jun che. Are i craj i Dios, chom oj 'ol chakawach, rumal-i oj u siq'uim ru'. 16I yix ix ixokib, n-iweta'am taj mok co'on panok iwachijil quiqui jach quib pu'ab i Jesucrísto iwumal yix. Xak queje yix ix achiab, n-iweta'am taj mok co'on panok iwixokil quiqui jach quib pu'ab i Crísto iwumal yix. 17Yix chi jujunal, chix canaj ru' wach u yom i Kajwal chiwe; chix canaj che pa ix 'o wi are xix cojon che i siq'uixic ru' i Dios. Queje ile quin bij chique conojel i tak tzobajil re i Dios. 18Jun chi 'o retal circuncision che u ch'acul, we i Dios u siq'uim ru', ma c'achir chu sachsaxic i retal-le. Xak i jun chi n-ta retal-le che u ch'acul, we xcojon che u siq'uixic ru' i Dios, ma c'achir chu cojic i retal che u ch'acul. 19N-ta co'ono we jun 'o retal che u ch'acul, xak we n-taj; are i mer rajwaxic, chix cojon che pacha u bim can i Dios. 20Rumal-i, conojel chi qui jujunal, che canajok pacha o'onom are xe cojon che i qui siq'uixic ru' i Dios. 21Yet, are xat cojon che a siq'uixic ru' i Dios, we at mocom at 'o pu'ab jun awajaw, mat c'achir rumal, n-ta co'on ile chuwach i Dios. Xui-ri, we xu bij a patron chi cat elic, chat el 'ut. 22Jun, n-ta co'ono we 'o rajaw puwi are xcojon che u siq'uixic che i Kajwal; xe'el 'uri líbre chic chuwach i Kajwal, man n-ajchac ta chic pu'ab i mac atzalal. Xak we 'o jun n-ta rajaw, ire we xcojon che u siq'uixic che i Kajwal, 'o rajaw 'uri que'elok; are i rajaw are i Crísto. 23Nim i rajil u tojom i Dios, 'elbal-iwe chi sak; rumal-i mi ya chic iwib pu'ab jun chic iwajaw. 24Wachalal, chix canaj che, pacha i 'anom are xix siq'uix rumal i Dios, are xi jek i binic ru' i Dios. 25Cwaj quin lap jubi' chique i c'a maja que c'uli'ic. I Kajwal nu bim taj, xui-ri, wach i quin ch'ob yin che ile, quin bij chiwe. Quin bij yin, 'utz we qui cuba i c'ux che in tzij, man nim u chac i Dios o'onom pin c'ux. 26Quin bij yin, 'utz we jun achi ca canajic pacha o'onom, man mas i c'ax coj tijin chi rilic wo'or. 27Yet, we 'o chic awixokil, ma ch'ob u jachic; we xak n-ta awixokil, ma ch'ob u tzucuxic. 28We xak cat c'uli'ic, ile n-mac taj. Xak jun ali, we ca c'uli'ic, xak n-mac ta ile. Xui-ri, are i que c'uli'ic, mas quiqui tij ni c'ax piqui c'aslemal; cwaj yin, chi yix n-qui tij ti uyej-le. 29Wachalal, 'o jun tzij cwaj quin bij chiwe, are iri: xa 'atal chic 'ij 'o chakawach, rumal-i, ni'pa i 'o quixokil, n-xui ta chic i quixokil quiqui ch'obo, xak chiqui ch'obo i Dios. 30Ni'pa i que o'ic, chiqui 'ana pacha n-ti qui bis; xak ni'pa i que quicotic, miqui ya qui c'ux xui che i quicotemal; xak ni'pa i quiqui lo' ubitak-que, miqui ch'ob xui lo'oj. 31Ni'pa i quiqui chacuj wach tak 'o chuwach i jyub ta'aj, cha c'un piqui c'ux, n-xui ta ile 'o u chac chique, man i jyub ta'aj chi cakil wo'or, ya ca q'uisic. 32Cwaj yin chi yix, lic n-ta quix c'achir che. Jun achi chi n-ta rixokil, cu ya mas rib chu 'onquil u chac i Kajwal, xak chu 'anic i chom chuwach. 33We c'ulinak chic, ire xui cu ch'ob u c'aslemal chuwach i jyub ta'aj, xui cu ch'ob u 'onquil wach cu maj u wach i rixokil. 34Xak queje chique ixokib: jun ixok we c'ulinak chic, junwi cu ch'ob ire chuwach i jun chi n-ta rachijil. I jun chi n-ta rachijil, ire cu ya mas rib chu 'onquil u chac i Kajwal; craj ire re i Kajwal i u c'ux, xak i u ch'acul. Péro n-queje ta ile che i jun chi 'o rachijil; ire xui cu ch'ob i ropis ru' ja, xui cu ch'ob u 'onquil wach cu maj u wach i rachijil. 35Xin bij iri chiwe, 'anbal 'utz chiwe yix, n-to' ta jec'bal iwe xin bij. Xui-ri, cwaj yin chi yix ix 'utz ix chom, lic i yom i c'ux chu 'onquil wach craj i Kajwal, n-ta quix 'atiw chu 'onquil. 36Mok 'o jun achi, cu bij chi 'utz ca c'uli u mi'al man ya quic'aw u 'apojil; we cu bij ire 'o u chac ca c'uli'ic, chu 'ana pacha cu ch'obo. 'Utz cha c'ulanok, man ile n-mac taj. 37Xak mok 'o jun achi cu bij chi n-presis taj ca c'uli u mi'al. We queje ile cu ch'obo, chu 'ana 'uri wach i cu bij, we n-ta ca 'atiwic; chu 'ana 'ut we lic jiquil u c'ux che, wach u ch'obom. 'Utz i cu 'an i achi-le. 38Que'elok, pachin i cu bij we ca c'uli u mi'al, 'utz-i, xui-ri we n-ca c'uli taj, mas 'utz. 39Jun ixok, we 'o rachijil, 'o re i 'atbal tzij che, tz'akat je c'aslic. We xcam i rachijil, 'o pu'ab 'uri we craj ca c'uli tan chic; xui-ri, cha c'uli ru' jun achi chi u yom rib pu'ab i Kajwal. 40Péro quin bij yin mas ca quicotic we ca canaj utuquel queje ile. Quin na yin 'o u Tewal i Dios pin nojbal che i xin bij-le.
1 CORINTIOS 7